Body shaming

Su body shaming (dae s'inglesu) o umiliatzione de corpus est s'atu de istòrchere o brullare subra s'aspetu fìsicu de una persone. Sa portada de s'umiliatzione de corpus est ampru e podet inclùdere, mancari no siat limitadu a custu, s'umiliatzione pro neghe de grassesa o langesa, de tamagnu artu o bàsciu, de piludesa o farta de custa, pro tènnere carchi semu in sa cara (acne, tzicatritze, etz.), pro su colore de is pilos o de sa pedde, pro sa forma de corpus o de sa cara, pro musculadura o falta de custa e, in sentidu prus ampru, agiomai podet inclùdere s'umiliatzione pro tatuàgios e piercings o pro istrobos e maladias chi lassant marcas fìsicas comente sa tzerra, s'eterocromia o sa psoriasi.​

In su body shaming is caràteres fìsicos sunt ogetu de ciascu pro no èssere cunsiderados cunformes a is cànones estèticos de sa cultura a chi sa vìtima apartenet. No est acapiadu deretu a problemas de salude, ne cun sa possibilidade o nono chi si potzat modificare. S'individuu s'agatat curpadu e/o indùidu a sa bergùngia, cun cunseguentzias in s'autoistima e duncas portende potentzialmente a istrobos psicològicos o, in casos estremos, fintzas a su suitzìdiu. In unos cantos casos su body shaming tenet orìgine in sa superstitzione populare, comente discriminatziones contras persones de pilu ruju, o àteros isterotipos chi pertocant carateres fìsicos. ​

Is prus sugetos a su body shaming sunt is adolescentes, pro more de sa chirca de reconnoschimentu sotziale e de is càmbios fìsicos ligados a s'edade de s'isvilupu, annotamala chi podet èssere agrabiadu dae s'ispaniadura de modellos estèticos in is mèdios de comunicatzione aici comente in is mèdios sotziales, fintzas a si manifestare in formas de bullismu e cyberbullismu.​
Riferimentos

Categoria: Sotziedade